Το δικηγορικό σώμα βρίσκεται σε αγωνιστικές κινητοποιήσεις εδώ και περίπου δύο μήνες. Η έντονη αντίδραση μας για το φορολογικό νομοσχέδιο ήταν απολύτως εύλογη και ως εκ τούτου η δυναμική κινητοποίηση μας επιβεβλημένη. Δυστυχώς οι επιμέρους τροποποιήσεις που υπήρξαν στο νομοσχέδιο μέχρι τη ψήφιση του δεν ήραν τις περισσότερες από τις βασικές στρεβλώσεις του. Στο εξής ο αγώνας κατά του εν λόγω νόμου θα συνεχιστεί στις δικαστικές αίθουσες, όπου θα αναδειχθούν εκ μέρους μας τα σοβαρά ζητήματα συνταγματικότητας που έχει.

Πλέον, η συνέχιση των κινητοποιήσεων μας με επιμέρους αποχές έκτοτε, και δη μέχρι και την 19η Ιανουαρίου, με αβέβαιο ορίζοντα λήξης τους και χωρίς ξεκάθαρη στρατηγική εκ μέρους όσων τις προτείνουν, είτε για το νομοσχέδιο του ΠΚ και του ΚΠΔ είτε για άλλα επιμέρους ζητήματα μας - όλα ανεξαιρέτως σοβαρά - πλήττει αδίκως και δυσανάλογα ορισμένες μόνο κατηγορίες συναδέλφων μας, που ήδη είναι αυτοί που κυρίως έχουν σηκώσει το βάρος των αποχών μέχρι σήμερα. Μπαίνουμε, δε, στον τρίτο μήνα αποχών, και ενώ στο ίδιο έτος έχουν χαθεί ήδη πολλές εργάσιμες ημέρες λόγω των εκλογών που προηγήθηκαν.

Η εμμονή μας, λοιπόν, σε αποφάσεις αποχών αφενός είναι άδικη για εκείνους τους συναδέλφους μας που επωμίζονται κυρίως το κόστος τους και αφετέρου, βάσει της μέχρι σήμερα εμπειρίας μας, ατελέσφορη. Αρκεί να υπενθυμίσουμε ότι βρισκόμαστε ήδη περίπου ενάμιση χρόνο σε αποχή από τις δίκες με εγκληματικές οργανώσεις και αντίστοιχο χρόνο σε αποχές (με διαλλείματα) από τις υποθέσεις νομικής βοήθειας, χωρίς να έχουμε επιτύχει εισέτι τα ευκταία αποτελέσματα.

Για τους, επιγραμματικά αναφερόμενους, λόγους αυτούς δεν υπερψηφίζουμε την απόφαση της Ολομέλειας σε ό,τι αφορά τις προτεινόμενες αποχές και προτείνουμε ο αγώνας μας στο εξής να επικεντρωθεί στα εξής:

* άμεση προετοιμασία του νομικού οπλοστάσιο μας προκειμένου να προσφύγουμε τόσο ατομικά όσο και συλλογικά κατά του φορολογικού νόμου, αναδεικνύοντας τα ζητήματα συνταγματικότητας που ήδη έχουν αναδειχθεί. Ενημέρωση των συναδέλφων και πρακτικές συμβουλές για τις ενέργειες στις οποίες μπορούν να προβούν, ενστάσεις αμφισβήτησης των τεκμηρίων, πρότυπα υποδειγμάτων προσφυγών και αιτήσεων αναστολών, πρόκληση πιλοτικής δίκης και παρέμβαση ΔΣΑ σε αυτή.
* Διαρκής ανάδειξη με κάθε πρόσφορο τρόπο των πολλών και σοβαρών ζητημάτων που υπάρχουν στο νομοσχέδιο για τις τροποποιήσεις στον ΠΚ και στον ΚΠΔ. Συνεχής διαβούλευση με το Υπουργείο Δικαιοσύνης στην κατεύθυνση αυτή, ώστε να επέλθουν ουσιώδεις αλλαγές πριν τη ψήφιση του. Αν τυχόν αυτό δε συμβεί, και ιδίως κατά το σκέλος που πλήττει τους δικηγόρους (βλ. άρθρο 349 ΚΠΔ) από πλευράς του Υπουργείου, λήψη νέας απόφασης για έντονες αγωνιστικές κινητοποιήσεις κατά τις ημέρες συζήτησης/ψήφισης του νομοσχεδίου.

Συμφωνούμε, δε, με την πρόταση της Ολομέλειας για την αναστολή της απόφασης της για αποχή στα κακουργήματα μετά τη δεύτερη διακοπή για τρείς μήνες από τη δημοσίευση του νόμου στο ΦΕΚ, εφόσον η διάταξη του άρθρου 349 ΚΠΔ ψηφιστεί ως έχει.

* Συνεχή και οργανωμένη διεκδίκηση νέας δικηγορικής ύλης, όπως αυτής που ήδη εξαγγέλθηκε από τον Υπουργό Δικαιοσύνης και που αποτελεί διεκδίκηση του δικηγορικού σώματος, καθώς και άμεσα επαναφορά της υποχρεωτικότητας παράστασης των δικηγόρων στα συμβόλαια, αύξηση των αμοιβών στα γραμμάτια προείσπραξης και αύξηση του ορίου απαλλαγής ΦΠΑ από τις 10.000 ευρώ στις 25.000 ευρώ. Αυτονοήτως όλα τα αιτήματα της Ολομέλειας αποτελούν κοινά αιτήματα του δικηγορικού σώματος.

Το δικηγορικό σώμα έχει πληγεί επανειλημμένως από κυβερνητικές αποφάσεις. Είναι η ώρα της ανάταξης και της διεκδίκησης δίκαιων και πάγιων αιτημάτων μας, τα οποία θα αντιστρέψουν την αρνητική τροχιά στην οποία βρισκόμαστε.